02020R0760 — FI — 12.11.2021 — 001.001

Tämä asiakirja on ainoastaan dokumentoinnin apuväline eikä sillä ole oikeudellista vaikutusta. Unionin toimielimet eivät vastaa sen sisällöstä. Säädösten todistusvoimaiset versiot on johdanto-osineen julkaistu Euroopan unionin virallisessa lehdessä ja ne ovat saatavana EUR-Lexissä. Näihin virallisiin teksteihin pääsee suoraan tästä asiakirjasta siihen upotettujen linkkien kautta.

Muutettu:









▼B

KOMISSION DELEGOITU ASETUS (EU) 2020/760,

annettu 17 päivänä joulukuuta 2019,

Euroopan parlamentin ja neuvoston asetuksen (EU) N:o 1308/2013 täydentämisestä todistusten alaisten tuonti- ja vientitariffikiintiöiden hallinnointia koskevien sääntöjen osalta ja Euroopan parlamentin ja neuvoston asetuksen (EU) N:o 1306/2013 täydentämisestä tariffikiintiöiden hallinnoinnin edellyttämien vakuuksien osalta







I LUKU

Johdantosäännökset

1 artikla

Soveltamisala

Tässä asetuksessa vahvistetaan säännöt, joilla täydennetään asetuksia (EU) N:o 1306/2013 ja (EU) N:o 1308/2013 seuraavien osalta:

a) edellytykset ja kelpoisuusvaatimukset, jotka toimijan on täytettävä voidakseen jättää hakemuksen täytäntöönpanoasetuksen (EU) 2020/761 liitteessä I luetelluissa tariffikiintiöissä;

b) oikeuksien siirtoa toimijoiden välillä koskevat säännöt;

c) vakuuksien asettaminen ja vapauttaminen;

d) tariffikiintiöön sovellettavista erityisistä piirteistä, vaatimuksista tai rajoituksista säätäminen tarpeen mukaan;

e) asetuksen (EU) N:o 1308/2013 185 artiklassa säädetyt tietyt tariffikiintiöt.

2 artikla

Muut sovellettavat säännöt

Euroopan parlamentin ja neuvoston asetusta (EU) N:o 952/2013 ( 1 ), komission delegoituja asetuksia (EU) N:o 907/2014 ( 2 ), (EU) 2015/2446 ( 3 ) ja (EU) 2016/1237 ( 4 ) ja komission täytäntöönpanoasetusta (EU) 2016/1239 ( 5 ) sovelletaan, jollei tässä asetuksessa toisin säädetä.







II luku

Yhteiset säännöt

3 artikla

Edellytykset ja kelpoisuusvaatimukset

1. Tariffikiintiössä tuonti- tai vientitodistusta hakevien toimijoiden on oltava sijoittautuneita unioniin ja siellä alv-rekisteriin merkittyjä. Niiden on jätettävä todistushakemus todistukset myöntävälle viranomaiselle, jäljempänä ’todistuksen myöntävä viranomainen’, siinä jäsenvaltiossa, johon ne ovat sijoittautuneet ja jossa ne on merkitty alv-rekisteriin.

2. Kun toimija hakee todistusta tariffikiintiössä, jossa sovelletaan täytäntöönpanoasetuksen (EU) 2020/761 liitteessä I vahvistettua vaatimusta käytyä kauppaa koskevasta todisteesta, sen on kullakin tariffikiintiökaudella toimitettava ensimmäisen todistushakemuksen kanssa tämän asetuksen 8 artiklan mukainen todiste käydystä kaupasta.

3. Kun toimija hakee tuontitodistusta tariffikiintiössä, jossa sovelletaan täytäntöönpanoasetuksen (EU) 2020/761 liitteessä I vahvistettua viitemäärää koskevaa vaatimusta, sen on toimitettava ensimmäisen todistushakemuksen kanssa tämän asetuksen 10 artiklan mukaiset asiakirjat viitemäärän vahvistamiseksi.

4. Kun toimija hakee tuontitodistusta tariffikiintiössä, jossa edellytetään toimijoiden ennakkorekisteröitymistä täytäntöönpanoasetuksen (EU) 2020/761 liitteen I mukaisesti, sen on oltava tämän asetuksen 13 artiklan mukaisesti rekisteröityneenä ennen hakemuksen jättämistä.

5. Ainoastaan toimijat, jotka täyttävät 11 artiklassa vahvistetun riippumattomuusvaatimuksen ja esittävät 12 artiklan mukaisen riippumattomuusilmoituksen, voivat hakea tariffikiintiöitä, joissa edellytetään toimijoiden ennakkorekisteröitymistä.

Poiketen siitä, mitä ensimmäisessä alakohdassa säädetään, toimijoiden ennakkorekisteröintiä ei vaadita, jos 3 kohdassa tarkoitetun viitemäärää koskevan vaatimuksen soveltaminen on keskeytetty 9 artiklan 9 kohdan mukaisesti.

4 artikla

Vakuuden asettaminen

Seuraavien todistusten myöntäminen edellyttää vakuuden asettamista:

a) tuontitodistukset;

b) Amerikan yhdysvaltojen avaaman, täytäntöönpanoasetuksen (EU) 2020/761 2 luvun 7 jaksossa vahvistetun juustokiintiön vientitodistukset;

c) Dominikaanisen tasavallan avaaman, täytäntöönpanoasetuksen (EU) 2020/761 2 luvun 7 jaksossa vahvistetun maitojauhekiintiön vientitodistukset.

5 artikla

Vakuuksien vapauttaminen ja pidättäminen

1. Delegoidun asetuksen (EU) 2016/1237 7 artiklaa sovelletaan vakuuksien vapauttamiseen ja pidättämiseen tariffikiintiöissä.

2. Poiketen siitä, mitä delegoidun asetuksen (EU) N:o 907/2014 23 artiklan 4 kohdassa säädetään, kun vapaaseen liikkeeseen luovutus unionissa tai vienti unionista tapahtui todistuksen voimassaoloaikana mutta luovutusta tai vientiä koskevan todisteen esittämisen määräaika ylitetään, vakuudesta menetetään 3 prosenttia jokaiselta kalenteripäivältä, jona määräaika ylittyy.

3. Vakuus vapautetaan niiden määrien osalta, joille ei ole myönnetty todistusta, koska on sovellettu täytäntöönpanoasetuksen (EU) 2020/761 10 artiklan mukaista jakokerrointa.

6 artikla

Niiden toimijoiden nimien julkaiseminen, joille on myönnetty todistukset toimijoiden ennakkorekisteröitymistä edellyttävissä tariffikiintiöissä

1. Poiketen siitä, mitä komission täytäntöönpanoasetuksen (EU) 2017/1185 ( 6 ) 4 artiklan 4 kohdassa säädetään, komissio julkaisee kunkin tariffikiintiökauden lopussa virallisilla verkkosivuillaan niiden toimijoiden nimet, talouden toimijoiden rekisteröinti- ja tunnistenumerot (Economic Operators Registration and Identification, jäljempänä ’EORI’) ja osoitteet, joille on myönnetty edellisellä kiintiökiintiökaudella todistuksia sellaisissa tariffikiintiöissä, jotka edellyttävät toimijoiden pakollista rekisteröintiä täytäntöönpanoasetuksen (EU) 2020/761 liitteen I mukaisesti, riippumatta siitä, ovatko toimijat todistuksenhaltijoita vai siirronsaajia.

2. Edellä 1 kohdassa tarkoitetut tiedot poistetaan komission viralliselta verkkosivustolta 12 kuukauden kuluttua tietojen julkaisemisesta.

7 artikla

Todistusten siirtäminen

1. Tuontitodistukset voidaan siirtää, lukuun ottamatta Kanadasta peräisin olevan tuoreen ja jäädytetyn naudan- ja sianlihan tariffikiintiöiden tuontitodistuksia.

2. Vientitodistuksia ei saa siirtää.

3. Delegoidun asetuksen (EU) 2016/1237 6 artiklassa säädettyjen vaatimusten lisäksi siirronsaajan on oltava sijoittautunut unioniin ja siellä alv-rekisteriin merkitty.

4. Jos todistuksen siirto koskee tariffikiintiöitä, joihin sovelletaan vaatimusta käytyä kauppaa koskevasta todisteesta, siirronsaajan on esitettävä 8 artiklan mukainen käytyä kauppaa koskeva todiste.

5. Jos todistuksen siirto koskee tariffikiintiöitä, joihin sovelletaan viitemäärää koskevaa vaatimusta, siirronsaajan ei tarvitse esittää tällaista todistetta.

6. Jos todistuksen siirto koskee tariffikiintiöitä, joissa edellytetään toimijoiden ennakkorekisteröitymistä, siirronsaajan on täytettävä ennen todistuksen siirtämistä seuraavat vaatimukset: a) sen on oltava rekisteröityneenä 13 artiklassa tarkoitettuun sähköiseen LORI-järjestelmään, b) se on toimittanut 12 artiklassa tarkoitetun riippumattomuusilmoituksen niiden tariffikiintiöiden osalta, joita todistuksen siirto koskee, lukuun ottamatta tapauksia, joissa näiden vaatimusten soveltaminen keskeytetään tämän asetuksen 9 artiklan 9 kohdassa tarkoitetun viitemäärää koskevan vaatimuksen soveltamisen keskeyttämisen vuoksi.

7. Siirronsaajan on esitettävä siirrettävän todistuksen myöntäneelle viranomaiselle todisteet siitä, että se täyttää 3, 4 ja 6 kohdassa vahvistetut kelpoisuusvaatimukset.

Todisteiden esittämistä voidaan yksinkertaistaa, jos siirronsaaja on toisen, tämän asetuksen mukaisesti myönnetyn voimassa olevan tuontitodistuksen haltija ja kyseinen tuontitodistus koskee asianomaista tariffikiintiön järjestysnumeroa ja tariffikiintiökautta. Tällöin siirronsaaja voi pyytää oman todistuksensa myöntänyttä viranomaista toimittamaan jäljennöksen todistuksesta tai viitteen todistuksen sähköiseen vastineeseen sille viranomaiselle, joka myönsi todistuksen siirtäjälle. Jäljennös on riittävä todiste 3, 4 ja 6 kohdassa säädettyjen edellytysten ja kelpoisuusvaatimusten täyttymisestä riippumatta siitä, onko se paperisessa vai sähköisessä muodossa.

8. Kun todistus on siirretty, unionissa vapaaseen liikkeeseen luovutettu todistuksen alainen määrä jaetaan siirronsaajalle käydyn kaupan todistamista ja viitemäärän vahvistamista varten.

8 artikla

Todiste käydystä kaupasta

1. Kun toimijat esittävät hakemuksia tietyssä tariffikiintiössä, niiden on todistettava, että ne ovat vieneet unionista tai luovuttaneet unionissa vapaaseen liikkeeseen vähimmäismäärän kyseisen, jonkin asetuksen (EU) N:o 1308/2013 1 artiklan 2 kohdan a–w alakohdassa luetellun alan tuotteita.

Unionista vietävien tai unionissa vapaaseen liikkeeseen luovutettavien tuotteiden vähimmäismäärät kunkin peräkkäisen kahden 12 kuukauden jakson aikana, jotka päättyvät kaksi kuukautta ennen kuin tariffikiintiökauden osalta voidaan jättää ensimmäinen hakemus, vahvistetaan täytäntöönpanoasetuksen (EU) 2020/761 liitteissä II–XIII.

Sovellettaessa ensimmäistä alakohtaa sovelletaan seuraavia:

a) täytäntöönpanoasetuksen (EU) 2020/761 liitteessä VI lueteltujen valkosipulin tariffikiintiöiden osalta kyseessä oleva ala on asetuksen (EU) N:o 1308/2013 1 artiklan 2 kohdan i alakohdassa mainittu hedelmä- ja vihannesala;

b) täytäntöönpanoasetuksen (EU) 2020/761 liitteessä VII lueteltujen sienten tariffikiintiöiden osalta kyseessä oleva ala on asetuksen (EU) N:o 1308/2013 1 artiklan 2 kohdan j alakohdassa mainittu hedelmä- ja vihannesjalostetuotteiden ala.

2. Poiketen siitä, mitä 1 kohdassa säädetään, käytyä kauppaa koskeva todiste kattaa a) täytäntöönpanoasetuksen (EU) 2020/761 liitteessä VIII lueteltujen naudanlihan tariffikiintiöiden osalta 12 kuukauden jakson, joka päättyy kaksi kuukautta ennen kuin ensimmäinen hakemus voidaan jättää tariffikiintiössä; b) järjestysnumerolla 09.4282 avatun Kanadan sianlihan tuontikiintiön osalta asetuksen (EU) N:o 1308/2013 1 artiklan 2 kohdan q alakohdassa määriteltyjen sianlihatuotteiden lisäksi CN-koodien 0201, 0202, 0206 10 95 ja 0206 29 91 tuotteet; c) täytäntöönpanoasetuksen (EU) 2020/761 55–57 artiklassa tarkoitetun, Dominikaanisen tasavallan avaaman maitojauheen vientikiintiön osalta kyseiseen tariffikiintiöön kuuluvat tuotteet, jotka on viety Dominikaaniseen tasavaltaan jonakin todistushakemuksen jättämistä edeltäneistä kolmesta kalenterivuodesta; d) täytäntöönpanoasetuksen (EU) 2020/761 58–63 artiklassa tarkoitetun, Amerikan yhdysvaltojen avaaman juuston tariffikiintiön osalta CN-koodin 0406 tuotteet, jotka on viety Amerikan yhdysvaltoihin ainakin yhtenä kolmesta kalenterivuodesta ennen tariffikiintiökauden alkua edeltävää syyskuuta; e) järjestysnumerolla 09.4195 avatun Uuden-Seelannin voin tariffikiintiön osalta tuotteet, jotka tuodaan tariffikiintiöissä, joiden järjestysnumerot ovat 09.4195 ja 09.4182, 24 kuukauden aikana ennen tariffikiintiökauden alkamista edeltävää marraskuuta; f) järjestysnumerolla 09.4182 avatun Uuden-Seelannin voin tariffikiintiön osalta 12 kuukauden jakson ennen tariffikiintiökauden alkamista edeltävää marraskuuta.

3. Toimijoiden on toimitettava käytyä kauppaa koskeva todiste todistuksen myöntäneelle viranomaiselle jollakin seuraavista tavoista: a) tullitiedot, joista ilmenee vapaaseen liikkeeseen luovutus unionissa ja joissa asianomaisen jäsenvaltion vaatimusten mukaisesti viitataan toimijaan asetuksen (EU) N:o 952/2013 5 artiklan 15 alakohdassa tarkoitettuna ilmoittajana tai delegoidun asetuksen (EU) 2015/2446 liitteessä B olevan I osaston 3 luvun 3 ryhmässä ja mainitun liitteen II osaston 3 ryhmässä tarkoitettuna tuojana; b) tullitiedot, joista ilmenee luovutus vientiin unionista ja joissa asianomaisen jäsenvaltion vaatimusten mukaisesti viitataan toimijaan asetuksen (EU) N:o 952/2013 5 artiklan 15 alakohdassa tarkoitettuna ilmoittajana tai delegoidun asetuksen (EU) 2015/2446 1 artiklan 19 alakohdassa tarkoitettuna viejänä; c) tulliviranomaisten asianmukaisesti vahvistama käytetty todistus, josta ilmenee tuotteiden luovutus vapaaseen liikkeeseen unionissa tai vienti unionista ja jossa viitataan toimijaan todistuksenhaltijana, tai jos kyseessä on todistuksen siirto, siirronsaajana.

4. Jos tullitietoja voidaan tuottaa tai toimittaa ainoastaan paperimuodossa, tulli-ilmoitusten tuloste on vahvistettava viralliseksi jäljennökseksi asianomaisen jäsenvaltion tulliviranomaisten leimalla ja allekirjoituksella.

5. Todistuksen myöntävät viranomaiset ja tulliviranomaiset voivat käyttää yksinkertaistettuja sähköisiä muotoja tässä artiklassa tarkoitetuista asiakirjoista ja menettelyistä.

6. Todistetta käydystä kaupasta ei vaadita kiintiöissä, joihin sovelletaan viitemäärää koskevaa vaatimusta, paitsi jos kyseisen vaatimuksen soveltaminen on keskeytetty 9 artiklan 9 kohdan nojalla.

9 artikla

Viitemäärä

1. Viitemäärä on unionissa vapaaseen liikkeeseen luovutettujen tuotteiden keskimääräinen vuotuinen määrä niiden peräkkäisten kahden 12 kuukauden jakson aikana, jotka päättyvät kaksi kuukautta ennen kuin tariffikiintiökauden osalta voidaan jättää ensimmäinen hakemus.

Sulautuneiden toimijoiden viitemäärä vahvistetaan laskemalla yhteen ne tuotteiden määrät, jotka kukin sulautumiseen osallistuva toimija luovuttaa vapaaseen liikkeeseen unionissa.

Toimijan viitemäärä ei saa ylittää 15:tä prosenttia kyseisessä tariffikiintiössä käytettävissä olevasta määrästä asianomaisella tariffikiintiökaudella.

2. Viitemäärä kattaa unionissa vapaaseen liikkeeseen luovutetut tuotteet, jotka kuuluvat samaan tariffikiintiön järjestysnumeroon ja joiden alkuperä on sama.

3. Tariffikiintiökaudella jätettyihin yhtä tariffikiintiötä koskeviin hakemuksiin sisältyvien tuotteiden kokonaismäärä ei saa ylittää kyseisen tariffikiintiön hakijan viitemäärää.

Jos tariffikiintiökausi on jaettu osakausiin, viitemäärä jaetaan osakausien kesken. Osuuden kokonaisviitemäärästä on tariffikiintiön osakaudella vastattava kyseiselle osakaudelle käytettävissä olevaa osuutta tuontitariffikiintiön kokonaismäärästä.

Todistuksen myöntävän toimivaltaisen viranomaisen on jätettävä käsittelemättä hakemukset, jotka eivät ole ensimmäisessä ja toisessa alakohdassa vahvistettujen sääntöjen mukaisia.

▼M1 —————

▼B

5. Poiketen siitä, mitä 1 kohdassa säädetään, täytäntöönpanoasetuksen (EU) 2020/761 liitteessä VIII luetelluissa naudanliha-alan tariffikiintiöissä viitemäärä on niiden tuotteiden määrä, jotka on luovutettu vapaaseen liikkeeseen unionissa sen 12 kuukauden jakson aikana, joka päättyy kaksi kuukautta ennen kuin ensimmäinen hakemus tariffikiintiökauden osalta voidaan jättää.

▼M1

6. Poiketen siitä, mitä 2 kohdassa säädetään, viitemäärä lasketaan kumuloimalla niiden vapaaseen liikkeeseen unionissa luovutettujen tuotteiden määrät, jotka kuuluvat kuhunkin täytäntöönpanoasetuksen (EU) 2020/761 liitteessä I vahvistettuihin seuraaviin kolmen tai neljän kiintiöjärjestysnumeron ryhmiin: 09.4211, 09.4212, 09.4213 ja 09.4290; 09.4214, 09.4215 ja 09.4216; 09.4410, 09.4411, 09.4412 ja 09.4289.

7. Poiketen siitä, mitä 3 kohdassa säädetään, järjestysnumeroilla 09.4211, 09.4212, 09.4213 ja 09.4290 avattujen tariffikiintiöiden osalta niiden tuotteiden kokonaismäärä, joista todistushakemuksia jätetään tariffikiintiökaudella kyseisten neljän tariffikiintiön osalta, ei saa ylittää hakijan kyseisten neljän tariffikiintiön kokonaisviitemäärää. Hakija voi valita, miten kokonaisviitemäärä jaetaan niiden tariffikiintiöiden kesken, joissa hakemukset jätetään. Tätä sääntöä sovelletaan myös järjestysnumeroilla 09.4214, 09.4215 ja 09.4216 sekä järjestysnumeroilla 09.4410, 09.4411 ja 09.4412 avattuihin tariffikiintiöihin.

▼B

8. Komissio keskeyttää viitemäärää koskevan vaatimuksen soveltamisen, jos tariffikiintiössä haetut määrät ovat viimeistään tariffikiintiökauden yhdeksännen kuukauden lopussa alhaisemmat kuin kyseisellä tariffikiintiökaudella käytettävissä oleva määrä.

9. Komissio voi keskeyttää viitemäärää koskevan vaatimuksen soveltamisen minkä tahansa täytäntöönpanoasetuksen (EU) 2020/761 liitteessä I vahvistetun tariffikiintiön osalta, jos ennalta arvaamaton ja poikkeuksellinen tilanne uhkaa johtaa kyseisen tariffikiintiön alikäyttöön.

10. Keskeytys ei saa jatkua itse tariffikiintiökautta pidempään.

11. Komissio ilmoittaa viitemäärää koskevan vaatimuksen soveltamisen keskeyttämisestä asetuksen (EU) N:o 1308/2013 188 artiklan mukaisesti.

10 artikla

Viitemäärää koskeva todiste

1. Viitemäärä vahvistetaan vapaaseen liikkeeseen luovutuksesta laaditun tulli-ilmoituksen oikeaksi todistetun tulosteen perusteella. Tulli-ilmoituksen on koskettava komission täytäntöönpanoasetuksen (EU) 2015/2447 ( 7 ) 145 artiklassa tarkoitetussa kauppalaskussa mainittuja tuotteita, ja siinä on kunkin jäsenvaltion vaatimuksista riippuen ilmoitettava, onko todistuksen hakija asetuksen (EU) N:o 952/2013 5 artiklan 15 alakohdassa tarkoitettu ilmoittaja tai delegoidun asetuksen (EU) 2015/2446 liitteessä B olevan I osaston 3 luvun 3 ryhmässä tai kyseisen liitteen II osaston 3 ryhmässä tarkoitettu tuoja.

2. Toimijan on varmistettava, että siinä vapaaseen liikkeeseen unionissa luovutusta koskevassa tulli-ilmoituksessa, jota toimija käyttää viitemäärän vahvistamiseksi, mainitaan täytäntöönpanoasetuksen (EU) 2015/2447 145 artiklassa tarkoitetun kauppalaskun numero. Toimijan on myös esitettävä kauppalasku todistuksen myöntäville viranomaisille viitemäärän vahvistamiseksi. Laskussa on mainittava ainakin a) tuojan tai ilmoittajan nimi; b) tavaran 8-numeroiseen CN-koodiin liittyvä kuvaus; c) laskun numero.

3. Todistuksen myöntävien viranomaisten on verrattava laskuissa, tuontitodistuksissa ja tulli-ilmoituksissa olevia tietoja. Asiakirjoissa ei saa olla eroja tuojan tai ilmoittajan henkilöllisyyden, tuotekuvauksen ja laskun numeron osalta. Kyseisten asiakirjojen tarkastukset on tehtävä jäsenvaltioiden tekemän riskianalyysin perusteella.

4. Todistuksen myöntävä viranomainen voi päättää, että laskut on toimitettava sähköisessä muodossa.

5. Edellä 1 kohdassa tarkoitettu tulli-ilmoituksen oikeaksi todistettu tuloste voidaan korvata tulliviranomaisen todistuksen myöntävälle viranomaiselle sähköisesti toimittamilla tullitiedoilla täytäntöönpanoasetuksen (EU) 2016/1239 14 artiklassa säädettyjen menettelyjen ja menetelmien mukaisesti. Todistuksen myöntävät viranomaiset ja tulliviranomaiset voivat käyttää yksinkertaistettuja sähköisiä muotoja tässä kohdassa tarkoitetuista asiakirjoista ja menettelyistä.

6. Jos toimija osoittaa jäsenvaltion toimivaltaisen mielestä riittävällä tavalla, että viejämaan tai unionin käyttöön ottamat terveys- tai kasvinsuojelutoimet ovat jollakin 9 artiklassa tarkoitetulla 12 kuukauden jaksolla vaikuttaneet toimijan vapaaseen liikkeeseen luovuttamien tuotteiden määrään, viitemäärän vahvistamiseksi on sallittua käyttää edellistä 12 kuukauden jaksoa, johon kyseiset toimenpiteet eivät vaikuttaneet.

11 artikla

Toimijoiden riippumattomuutta koskeva vaatimus, kun toimijat hakevat todistuksia ennakkorekisteröitymistä edellyttävissä tariffikiintiöissä

1. Toimijat voivat hakea tariffikiintiöitä, joissa edellytetään toimijoiden ennakkorekisteröitymistä, ainoastaan, jos a) niillä ei ole yhteyttä muihin oikeushenkilöihin tai luonnollisiin henkilöihin, jotka jättävät samaa tariffikiintiön järjestysnumeroa koskevia hakemuksia; tai b) niillä on yhteys muihin oikeushenkilöihin tai luonnollisiin henkilöihin, jotka jättävät samaa tariffikiintiön järjestysnumeroa koskevia hakemuksia, mutta ne harjoittavat säännöllisesti huomattavaa taloudellista toimintaa.

2. Toimijalla on yhteys muihin oikeushenkilöihin tai luonnollisiin henkilöihin seuraavissa tapauksissa: a) jos se omistaa toisen oikeushenkilön tai valvoo sitä; tai b) jos sillä on perhesiteitä toiseen luonnolliseen henkilöön; tai c) jos sillä on tärkeä liikesuhde toiseen oikeushenkilöön tai luonnolliseen henkilöön.

3. Tässä artiklassa tarkoitetaan: a) ’toisen oikeushenkilön omistamisella’ sitä, että omistaa vähintään 25 prosenttia toisen oikeushenkilön omistusoikeuksista; b) ’toisen oikeushenkilön valvonnalla’ mitä tahansa seuraavista: i) oikeutta nimittää tai erottaa enemmistö kyseisen oikeushenkilön, ryhmän tai yhteisön hallinto-, johto- tai valvontaelinten jäsenistä; ii) sitä, että on yksin äänioikeuttaan käyttäen nimittänyt enemmistön oikeushenkilön hallinto-, johto- tai valvontaelinten jäsenistä, jotka ovat toimineet tehtävässä kuluvan tai edellisen tilikauden aikana; iii) sitä, että oikeushenkilön, ryhmän tai yhteisön muiden osakkaiden tai jäsenten kanssa tehdyn sopimuksen nojalla määrää yksin enemmistöstä osakkaiden tai jäsenten äänistä kyseisessä oikeushenkilössä, ryhmässä tai yhteisössä; iv) oikeutta käyttää määräävää vaikutusvaltaa oikeushenkilössä, ryhmässä tai yhteisössä kyseisen oikeushenkilön, ryhmän tai yhteisön kanssa tehdyn sopimuksen tai sen perustamiskirjan tai yhtiöjärjestyksen määräysten nojalla, jos kyseistä oikeushenkilöä, ryhmää tai yhteisöä koskevassa laissa sallitaan, että siihen sovelletaan tällaista sopimusta tai määräystä; v) valtaa käyttää iv alakohdassa tarkoitettua oikeutta käyttää määräävää vaikutusvaltaa, vaikka ei olisi kyseisen oikeuden haltija; vi) oikeutta käyttää oikeushenkilön, ryhmän tai yhteisön koko omaisuutta tai osaa siitä; vii) sellaisen oikeushenkilön, ryhmän tai yhteisön liiketoiminnan yhtenäistä johtamista, joiden osalta julkistetaan konsolidoitu tilinpäätös; viii) sitä, että vastaa yhteisvastuullisesti oikeushenkilön, ryhmän tai yhteisön rahoitusvastuista tai takaa niitä; c) ’perheyhteyksillä’ mitä tahansa seuraavista: i) toimija on toisen toimijan, joka jättää samaa tariffikiintiön järjestysnumeroa koskevan hakemuksen, puoliso, veli, sisar, vanhempi, lapsi tai lapsenlapsi; ii) toimija on toisen toimijan, joka jättää samaa tariffikiintiön järjestysnumeroa koskevan hakemuksen, omistavan tai tätä valvovan luonnollisen henkilön puoliso, veli, sisar, vanhempi, lapsi tai lapsenlapsi; d) ’merkittävällä liikesuhteella’ mitä tahansa seuraavista: i) toinen henkilö omistaa suoraan tai välillisesti vähintään 25 prosenttia toimijan osakkeista; ii) toimija ja toinen henkilö, suoraan tai välillisesti, valvovat yhdessä kolmatta henkilöä; iii) toimija on työnantaja ja toinen henkilö tämän työntekijä; iv) toimija ja toinen henkilö ovat oikeudelliselta asemaltaan liikekumppaneita taikka johtokunnan tai hallintoneuvoston jäseniä samassa oikeushenkilössä; e) ’huomattavalla taloudellisella toiminnalla’ henkilön toteuttamia toimia tai toimintoja, joiden tavoitteena on varmistaa tavaroiden ja palvelujen tuotanto, jakelu tai kulutus.

Edellä olevan e alakohdan soveltamiseksi toimintoja, joiden ainoana tarkoituksena on hakemusten esittäminen tariffikiintiöissä, ei katsota huomattavaksi taloudelliseksi toiminnaksi.

4. Jos toimijalla on yhteys muihin oikeushenkilöihin tai luonnollisiin henkilöihin, jotka jättävät samaa tariffikiintiön järjestysnumeroa koskevia hakemuksia, sen on täytettävä seuraavat velvoitteet rekisteröityessään sähköiseen LORI-järjestelmään: a) sen on osoitettava, että se harjoittaa säännöllisesti huomattavaa taloudellista toimintaa, toimittamalla ainakin yhden liitteessä II olevassa jaksossa ”Talouden toimijan todiste huomattavasta taloudellisesta toiminnasta” tarkoitetuista asiakirjoista; b) sen on ilmoitettava niiden luonnollisten henkilöiden tai oikeushenkilöiden nimet, joihin sillä on yhteys, täyttämällä liitteessä II oleva asianomainen jakso.

5. Komissio voi keskeyttää riippumattomuusilmoitusta koskevan vaatimuksen soveltamisen, jos viitemäärää koskevan vaatimuksen soveltaminen keskeytetään 9 artiklan 9 kohdan nojalla.

Keskeytys ei saa jatkua itse tariffikiintiökautta pidempään.

6. Komissio ilmoittaa riippumattomuudesta tehtävää ilmoitusta koskevan vaatimuksen soveltamisen keskeyttämisestä asetuksen (EU) N:o 1308/2013 188 artiklan mukaisesti.

12 artikla

Riippumattomuusilmoitus

1. Jos hakija jättää hakemuksen toimijoiden ennakkorekisteröitymistä edellyttävissä tariffikiintiöissä, sen on toimitettava liitteessä I olevan mallin mukainen riippumattomuusilmoitus sähköisen LORI-järjestelmän kautta.

2. Hakijan on riippumattomuusilmoituksessaan esitettävä, tilanteestaan riippuen, jokin seuraavista lausumista: a) ilmoitus, jonka mukaan hakijalla ei ole yhteyttä muihin oikeushenkilöihin tai luonnollisiin henkilöihin, jotka jättävät samaa tariffikiintiön järjestysnumeroa koskevia hakemuksia; b) ilmoitus, jonka mukaan hakijalla on yhteys muihin oikeushenkilöihin tai luonnollisiin henkilöihin, jotka jättävät samaa tariffikiintiön järjestysnumeroa koskevia hakemuksia, mutta hakija harjoittaa säännöllisesti huomattavaa taloudellista toimintaa.

3. Hakijan on varmistettava, että kaikki tiedot, jotka sisältyvät hakijan riippumattomuusilmoitukseen, ovat aina virheettömät ja ajantasaiset.

4. Päättäessään siitä, harjoittaako hakija säännöllisesti huomattavaa taloudellista toimintaa, todistuksen myöntävän viranomaisen on otettava huomioon hakijan harjoittaman taloudellisen toiminnan tyyppi, menot, myynti ja liikevaihto siinä jäsenvaltiossa, jossa hakija on merkitty alv-rekisteriin.

Hakijan on todistuksen myöntävän toimivaltaisen viranomaisen pyynnöstä asetettava saataville kaikki asiakirjat ja todisteet, jotka ovat tarpeen riippumattomuusilmoituksessa annettujen tietojen tarkastamiseksi.

5. Todistuksen myöntävä toimivaltainen viranomainen saa hyväksyä riippumattomuusilmoitus ainoastaan, jos se on vakuuttunut, että LORI-järjestelmässä toimitetut asiakirjat ovat paikkansapitävät ja ajantasaiset.

6. Hakijan on ilmoitettava todistuksen myöntävälle toimivaltaiselle viranomaiselle kaikista riippumattomuusilmoitukseen vaikuttavista muutoksista 10 kalenteripäivän kuluessa päivästä, jona muutokset tulevat voimaan. Todistuksen myöntävän toimivaltaisen viranomaisen on kirjattava muutokset sähköiseen LORI-järjestelmään sen jälkeen, kun se on validoinut ne.

7. Riippumattomuusilmoitus on voimassa niin kauan, kuin toimija täyttää 11 artiklan 1 kohdassa asetetut vaatimukset.

13 artikla

Toimijoiden pakollinen ennakkorekisteröinti

1. Komissio perustaa komission delegoidun asetuksen (EU) 2017/1183 ( 8 ) ja täytäntöönpanoasetuksen (EU) 2017/1185 mukaisesti todistusten hakijoiden ja haltijoiden sähköisen rekisteröinti- ja tunnistamisjärjestelmän (LORI).

2. Sähköiseen LORI-järjestelmään rekisteröitymistä koskevat hakemukset on jätettävä sähköisellä lomakkeella, jonka todistuksen myöntävä viranomainen asettaa toimijoiden saataville. Lomakkeessa on ilmoitettava liitteessä II esitetyt tiedot.

3. Ainoastaan unionin tullialueelle sijoittautuneet toimijat, joilla on EORI-numero, voivat hakea rekisteröitymistä sähköiseen LORI-järjestelmään. Niiden on esitettävä hakemus todistukset myöntävälle sen jäsenvaltion viranomaiselle, johon ne ovat sijoittautuneet ja jossa ne on merkitty alv-rekisteriin.

4. Rekisteröintihakemus on jätettävä vähintään kaksi kuukautta ennen sitä kuukautta, jonka aikana toimija aikoo jättää todistushakemuksen. Toimijan on ilmoitettava todistuksen myöntävän viranomaisen kanssa käytävää viestintää ja kirjeenvaihtoa varten voimassa oleva sähköpostiosoite ja huolehdittava sen pitämisestä ajan tasalla sähköisessä LORI-järjestelmässä.

5. Jos todistuksen myöntävä toimivaltainen viranomainen toteaa, että tiedot, jotka toimija on toimittanut sähköiseen LORI-järjestelmään rekisteröitymistä varten tai LORI-tietueensa muuttamiseksi, ovat paikkansapitävät ja ajantasaiset sekä tämän asetuksen ja täytäntöönpanoasetuksen (EU) 2020/761 mukaiset, sen on validoitava rekisteröinti tai muutos ja ilmoitettava validoinnista komissiolle sähköisen LORI-järjestelmän kautta.

6. Todistuksen myöntävän viranomaisen on hylättävä rekisteröintihakemus, jos hakija ei pysty viranomaisen mielestä riittävällä tavalla osoittamaan, että toimitetut liitteen II mukaiset tiedot ovat paikkansapitävät ja ajantasaiset. Todistuksen myöntävän viranomaisen on kirjattava hakemuksen hylkäämispäivä ja ilmoitettava hakijalle hylkäämisestä ja sen syistä.

7. Todistuksen myöntävän viranomaisen ilmoituksen perusteella komissio rekisteröi hakijan sähköiseen LORI-järjestelmään ja ilmoittaa tästä rekisteröinnistä vastaavalle, todistukset myöntävälle viranomaiselle. Todistuksen myöntävän viranomaisen on ilmoitettava rekisteröinnistä hakijalle.

8. Kun toimija on rekisteröity LORI-järjestelmään, rekisteröinti on voimassa peruuttamiseensa asti.

9. Rekisteröidystä toimijasta sähköiseen LORI-järjestelmään tallennetut tiedot muodostavat LORI-tietueen. Nämä tiedot on pidettävä tallennettuina toimijan koko rekisteröinnin ajan ja seitsemän vuotta sen jälkeen, kun toimijan rekisteröinti sähköiseen LORI-järjestelmään on peruutettu.

10. Todistuksen myöntävän viranomaisen on peruutettava rekisteröinti seuraavissa tapauksissa: a) rekisteröityneen toimijan pyynnöstä; b) jos todistuksen myöntävän viranomaisen tietoon on tullut, että rekisteröity toimija ei enää täytä niitä edellytyksiä ja kelpoisuusvaatimuksia, jotka koskevat hakemusten jättämistä toimijoiden pakollista rekisteröintiä edellyttävissä tariffikiintiöissä.

11. Todistuksen myöntävän viranomaisen on kirjattava rekisteröinnin peruuttamispäivä ja ilmoitettava hakijalle peruuttamisesta ja sen syistä.

12. Toimijan on ilmoitettava todistuksen myöntävälle toimivaltaiselle viranomaiselle kaikista LORI-tietueeseensa vaikuttavista muutoksista 10 kalenteripäivän kuluessa päivästä, jona muutokset tulevat voimaan. Komissio kirjaa nämä muutokset sähköiseen LORI-järjestelmään sen jälkeen, kun todistukset myöntävä viranomainen on ne validoinut.

13. Komissio voi keskeyttää toimijoiden ennakkorekisteröitymistä sähköiseen LORI-järjestelmään koskevan vaatimuksen soveltamisen, jos viitemäärää koskevan vaatimuksen soveltaminen on keskeytetty 9 artiklan 9 kohdan mukaisesti.

Keskeytys ei saa jatkua itse tariffikiintiökautta pidempään.

14. Komissio ilmoittaa toimijoiden ennakkorekisteröitymistä LORI-järjestelmään koskevan vaatimuksen soveltamisen keskeyttämisestä asetuksen (EU) N:o 1308/2013 188 artiklan mukaisesti.

14 artikla

Toimijan perusteetonta rekisteröinnistä koskevat valitukset

1. Toimijat, jotka ovat rekisteröityneet sähköiseen LORI-järjestelmään ja jotka epäilevät, että toinen rekisteröity toimija ei täytä edellytyksiä ja kelpoisuusvaatimuksia todistusten hakemiseksi ennakkorekisteröitymistä edellyttävissä tariffikiintiöissä, voivat tehdä valituksen todistukset myöntävälle sen jäsenvaltion viranomaiselle, johon ne ovat sijoittautuneet ja jossa ne on merkitty alv-rekisteriin. Tällaiset valitukset on perusteltava. Kunkin todistukset myöntävän viranomaisen on asetettava toimijoiden saataville järjestelmä tällaisten valitusten esittämistä varten ja tiedotettava järjestelmästä toimijoille niiden hakiessa rekisteröintiä sähköiseen LORI-järjestelmään.

2. Jos todistukset myöntävä sen jäsenvaltion viranomainen, johon valituksen tekijä on sijoittautunut, katsoo, että valitus on perusteltu, sen on jatkotoimina toteutettava tarkoituksenmukaisiksi katsomansa tarkastukset. Jos valvottu toimija on sijoittautunut toiseen jäsenvaltioon ja merkitty siellä alv-rekisteriin, todistukset myöntävän kyseisen jäsenvaltion viranomaisen on annettava tarvittavaa apua ajoissa. Todistukset myöntävän sen jäsenvaltion viranomaisen, johon toimija on sijoittautunut ja jossa se on merkitty alv-rekisteriin, on kirjattava tämän tarkastuksen tulos sähköiseen LORI-järjestelmään osaksi LORI-tietuetta.

15 artikla

Seuraamukset

1. Jos todistuksen myöntävä toimivaltainen viranomainen toteaa, että tuonti- tai vientitodistusta jossakin tariffikiintiössä tai todistuksen siirtämistä hakeva toimija on esittänyt sähköiseen LORI-järjestelmään rekisteröitymisen yhteydessä virheellisen asiakirjan tai toimittanut virheellisiä tietoja tai tietoja, jotka eivät ole ajantasaisia, ja jos tämä asiakirja on olennainen tuonti- tai vientitodistuksen myöntämisen kannalta, sen on toteutettava seuraavat toimenpiteet: a) estettävä toimijaa luovuttamasta vapaaseen liikkeeseen unionissa tai viemästä unionista asianomaisen tuonti- tai vientitariffikiintiön alaisia tuotteita koko sen tariffikiintiön ajan, jonka aikana havainto tehtiin; b) jätettävä toimija todistusten hakujärjestelmän ulkopuolelle kyseisessä tuonti- tai vientitariffikiintiössä sitä tariffikiintiökautta, jonka aikana havainto tehtiin, seuraavan tariffikiintiökauden ajaksi.

Jos todistuksen myöntävä viranomainen toteaa, että tuonti- tai vientitodistusta jossakin tariffikiintiössä tai todistuksen siirtoa hakeva toimija on tahallisesti esittänyt virheellisen asiakirjan tai on tahallisesti jättänyt ajantasaistamatta LORI-järjestelmässä olevan LORI-tietueen tiedot, ja jos kyseinen asiakirja tai kyseiset tiedot ovat olennaisia kyseisen tuonti- tai vientitodistuksen myöntämisen kannalta, ensimmäisen alakohdan b alakohdassa tarkoitettua toimijan poissulkemista sovelletaan sitä tariffikiintiökautta, jonka aikana havainto tehtiin, seuraavien kahden tariffikiintiökauden ajan.

2. Jos tuontitodistuksen mukainen luovutus vapaaseen liikkeeseen on tehty ennen 1 kohdassa tarkoitettuja havaintoja, aiheettomat taloudelliset edut on perittävä takaisin.

3. Edellä 1 kohdassa tarkoitetut seuraamukset eivät rajoita kansallisen lainsäädännön tai unionin lainsäädännön mukaisten lisäseuraamusten soveltamista, sanotun kuitenkaan rajoittamatta unionin taloudellisten etujen suojaamista koskevien sääntöjen soveltamista.

16 artikla

Erityistuontikohtelu kolmannessa maassa

Kun vietävät tuotteet hyötyvät erityistuontikohtelusta kolmannessa maassa asetuksen (EU) N:o 1308/2013 186 artiklan 2 kohdan mukaisesti, viejät voivat hakea vientitodistusta, jossa vahvistetaan, että tällaiset edellytykset erityistuontikohtelulle kolmannessa maassa täyttyvät. Jäsenvaltioiden toimivaltaisten viranomaisten on myönnettävä tällainen todistus, kun ne ovat asianmukaisiksi katsominsa keinoin vakuuttuneita, että kyseiset edellytykset täyttyvät.

17 artikla

Komissiolle annettavat ilmoitukset

Jäsenvaltioiden on ilmoitettava komissiolle kunkin tariffikiintiökauden osalta seuraavat tiedot käyttäen delegoidun asetuksen (EU) 2017/1183 ja täytäntöönpanoasetuksen (EU) 2017/1185 mukaista ilmoitusjärjestelmää:

a) määrät, joille tuonti- tai vientitodistuksia on haettu;

b) määrät, joille tuonti- tai vientitodistukset on myönnetty;

c) käyttämättömien tai osittain käytettyjen tuonti- tai vientitodistusten alaiset käyttämättä jääneet määrät;

d) toimijoille sellaisissa tariffikiintiöissä jaetut määrät, joissa tuonti- tai vientitodistuksia ei ole myönnetty;

e) tuonti- tai vientitodistusten mukaisesti vapaaseen liikkeeseen luovutetut tai viedyt määrät;

f) tariffikiintiöt, joissa edellytetään toimijoiden ennakkorekisteröitymistä: i) tuontitodistusten haltijoiden tai siirronsaajien nimet, EORI-numerot ja osoitteet; ii) kunkin toimijan hakemat määrät; iii) sähköiseen LORI-järjestelmään rekisteröitymistä koskevat validoidut ja hylätyt hakemukset, peruutetut rekisteröitymiset sekä LORI-tietueen muutosten validoinnit ja hylkäämiset;

g) niiden tuontitariffikiintiöiden osalta, joita hallinnoidaan kolmansien maiden antamin asiakirjoin, ja toimijoiden esittämien täytäntöönpanoasetuksen (EU) 2020/761 liitteessä XIV tarkoitettujen aitoustodistusten (Certificate of Authenticity, CA) tai IMA 1 -todistusten (Inward Monitoring Arrangement) osalta vastaavan myönnetyn todistuksen numero ja todistuksen kattamat määrät.







III luku

Asetuksen (EU) N:o 1308/2013 185 artiklan mukaiset erityiset tariffikiintiöt

18 artikla

Kiintiöiden avaaminen

1. Avataan vuosittain 1 päivästä tammikuuta kiintiöt enintään 2 000 000 tonnille CN-koodin 1005 90 00 maissia ja enintään 300 000 tonnille CN-koodin 1007 90 00 durraa, jotka tuodaan kolmansista maista Espanjassa vapaaseen liikkeeseen luovutusta varten.

2. Avataan vuosittain 1 päivästä tammikuuta kiintiö enintään 500 000 tonnille CN-koodin 1005 90 00 maissia, joka tuodaan kolmansista maista Portugalissa vapaaseen liikkeeseen luovutusta varten.

19 artikla

Kiintiöiden hallinnointi

1. Edellä 18 artiklan 1 kohdassa Espanjaan tuotavaksi säädetyt määrät vähennetään suhteellisesti CN-koodien 2303 10 19 ja 2309 90 20 maissitärkkelyksen valmistuksen jätetuotteiden, CN-koodin 2303 30 00 rankin ja CN-koodin ex 2308 00 40 sitrushedelmien hedelmälihan jätetuotteiden kyseisen vuoden aikana kolmansista maista Espanjaan tuoduista määristä.

2. Komissio merkitsee 18 artiklan 1 ja 2 kohdassa tarkoitettujen kiintiöiden kirjanpitoon a) kunkin kalenterivuoden aikana Espanjaan tuodut CN-koodin 1005 90 00 maissin ja CN-koodin 1007 90 00 durran sekä Portugaliin tuodut CN-koodin 1005 90 00 maissin määrät; b) edellä 1 kohdassa tarkoitetut, Espanjaan kunkin kalenterivuoden aikana tuodut maissitärkkelyksen valmistuksen jätetuotteiden, rankin ja sitrushedelmien hedelmälihan jätetuotteiden määrät.

3. Edellä 18 artiklan 1 ja 2 kohdassa tarkoitettujen kiintiöiden määrien kirjaamisessa ei oteta huomioon tuontia Espanjaan ja Portugaliin sellaisten säädösten nojalla, joilla unioni on myöntänyt erityisiä kauppamyönnytyksiä.

20 artikla

Tuontituotteiden käyttö ja valvonta

1. Edellä 18 artiklan 1 kohdassa säädetyt maissi- ja durramäärät on tarkoitettu jalostettaviksi tai käytettäviksi Espanjassa. Edellä 18 artiklan 2 kohdassa säädetyt maissimäärät on tarkoitettu jalostettaviksi tai käytettäviksi Portugalissa.

2. Tulleitta vapaaseen liikkeeseen 21 artiklan mukaisesti luovutetut maissi ja durra on pidettävä tullivalvonnassa tai vaikutukseltaan vastaavassa hallinnollisessa valvonnassa siihen asti, kun ne on käytetty tai jalostettu.

3. Kyseisen jäsenvaltion on tarvittaessa toteutettava kaikki tarvittavat toimenpiteet 2 kohdassa säädetyn valvonnan varmistamiseksi. Näissä toimenpiteissä erityisesti tuojat velvoitetaan kaikkiin tarvittaviksi arvioituihin tarkastuksiin ja pitämään erityistä kirjanpitoa, jonka avulla toimivaltaisten viranomaisten on mahdollista suorittaa tarvittavia tarkastuksia.

4. Kyseisen jäsenvaltion on annettava komissiolle tiedoksi 3 kohdan mukaan toteutettavat toimenpiteet heti, kun niistä on päätetty.

21 artikla

Tulliton tuonti

1. Maissin ja durran tuontiin Espanjaan ja maissin tuontiin Portugaliin sovelletaan nollatullia kunkin kalenterivuoden 1 päivästä huhtikuuta 18 artiklan 1 ja 2 kohdassa vahvistettujen määrällisten rajoitusten mukaisesti.

2. Edellä 1 kohdassa a) tarkoitettua tuontia on hallinnoitava asetuksen (EU) N:o 1308/2013 184 artiklan 2 kohdan b alakohdassa tarkoitetun menetelmän mukaisesti; b) tarkoitetulla tuonnilla on oltava Espanjan ja Portugalin toimivaltaisten viranomaisten myöntämät todistukset.

Edellä b alakohdassa tarkoitetut todistukset ovat voimassa ainoastaan siinä jäsenvaltiossa, jossa ne on myönnetty.

3. Edellä 1 kohdassa määritellyn nollatullin soveltamispäivästä alkaen komissio julkaisee asianmukaisin keinoin viimeistään kunkin kuukauden kuudentena päivänä 18 artiklan 1 ja 2 kohdassa tarkoitettujen kiintiöiden määrät, jotka ovat käytettävissä kunkin kuukauden ensimmäisenä päivänä.

22 artikla

Vakuus hakemuksen jättämisen yhteydessä ja suoritusvakuus

1. Hakijan on asetettava 4 artiklassa tarkoitettu vakuus, jonka määrä vahvistetaan täytäntöönpanoasetuksen (EU) 2020/761 liitteessä II, todistuksen myöntävälle viranomaiselle ennen hakukauden päättymistä.

2. Edellä 1 kohdassa tarkoitetun vakuuden lisäksi todistuksen myöntäminen edellyttää suoritusvakuuden asettamista viimeistään vapaaseen liikkeeseen luovutuksen päivänä.

3. Edellä 2 kohdassa tarkoitetun suoritusvakuuden on oltava saman suuruinen kuin maissin ja durran tuontitulli, joka vahvistetaan komission asetuksen (EU) N:o 642/2010 ( 9 ) mukaisesti ja jota sovelletaan todistushakemuksen jättämispäivänä.

23 artikla

Todistusten siirtämiseen sovellettavat erityissäännöt

Poiketen siitä, mitä delegoidun asetuksen (EU) 2016/1237 6 artiklassa säädetään, tuontitodistuksista johtuvia oikeuksia ei voi siirtää.

24 artikla

Suoritusvakuuden vapauttaminen ja pidättäminen

1. Rajoittamatta 20 artiklan 2 kohdan mukaisesti hyväksyttyjen valvontatoimenpiteiden soveltamista 22 artiklan 2 kohdassa tarkoitettu suoritusvakuus vapautetaan, kun tuoja esittää todisteen siitä, että a) maahantuotu tuote on jalostettu tai käytetty jäsenvaltiossa, jossa se on luovutettu vapaaseen liikkeeseen; tämä todiste voi olla jäsenvaltioon, jossa tuote on luovutettu vapaaseen liikkeeseen, sijoittautuneelle jalostajalle osoitettu myyntilasku; b) tuontia, jalostusta tai käyttöä ei ole voitu toteuttaa ylivoimaisen esteen vuoksi; c) maahantuotu tuote on muuttunut täysin käyttökelvottomaksi.

2. Edellä 1 kohdassa tarkoitettu todiste on toimitettava 18 kuukauden kuluessa vapaaseen liikkeeseen luovutusta koskevan ilmoituksen vastaanottopäivästä; muussa tapauksessa vakuus menetetään.

3. Tämän artiklan soveltamiseksi tuodun tuotteen jalostamista tai käyttöä pidetään suoritettuna, kun 95 prosenttia vapaaseen liikkeeseen luovutetusta määrästä on jalostettu tai käytetty.







IV luku

Siirtymä- ja loppusäännökset

25 artikla

Kumoamiset

Kumotaan komission asetukset (EY) N:o 2307/98 ( 10 ), (EY) N:o 2535/2001 ( 11 ), (EY) N:o 1342/2003 ( 12 ), (EY) N:o 2305/2003 ( 13 ), (EY) N:o 969/2006 ( 14 ), (EY) N:o 1301/2006 ( 15 ), (EY) N:o 1918/2006 ( 16 ), (EY) N:o 1964/2006 ( 17 ), (EY) N:o 1979/2006 ( 18 ), (EY) N:o 341/2007 ( 19 ), (EY) N:o 533/2007 ( 20 ), (EY) N:o 536/2007 ( 21 ), (EY) N:o 539/2007 ( 22 ), (EY) N:o 616/2007 ( 23 ), (EY) N:o 964/2007 ( 24 ), (EY) N:o 1384/2007 ( 25 ), (EY) N:o 1385/2007 ( 26 ), (EY) N:o 382/2008 ( 27 ), (EY) N:o 412/2008 ( 28 ), (EY) N:o 431/2008 ( 29 ), (EY) N:o 748/2008 ( 30 ), (EY) N:o 1067/2008 ( 31 ), (EY) N:o 1296/2008 ( 32 ), (EY) N:o 442/2009 ( 33 ), (EY) N:o 610/2009 ( 34 ), (EY) N:o 891/2009 ( 35 ), (EY) N:o 1187/2009 ( 36 ) ja (EU) N:o 1255/2010 ( 37 ) sekä komission täytäntöönpanoasetukset (EU) N:o 1273/2011 ( 38 ), (EU) N:o 480/2012 ( 39 ), (EU) N:o 1223/2012 ( 40 ), (EU) N:o 82/2013 ( 41 ), (EU) N:o 593/2013 ( 42 ), (EU) 2015/2076 ( 43 ), (EU) 2015/2077 ( 44 ), (EU) 2015/2078 ( 45 ), (EU) 2015/2079 ( 46 ), (EU) 2015/2081 ( 47 ) ja (EU) 2017/1585 ( 48 ).

Mainittuja asetuksia ja täytäntöönpanoasetuksia sovelletaan kuitenkin edelleen tuonti- ja vientitodistuksiin, jotka on myönnetty niiden perusteella, todistusten voimassaolon päättymiseen asti.

▼M1

26 artikla

Siirtymäsäännökset

Kahden ensimmäisen tariffikiintiökauden aikana, joihin tätä asetusta sovelletaan 27 artiklan 2 kohdan mukaisesti, todistuksen myöntävä viranomainen voi vahvistaa 9 artiklassa tarkoitetun viitemäärän 25 artiklassa lueteltujen kumottujen asetusten mukaisesti.

Jos jommassakummassa tai molemmissa kahdesta tariffikiintiökaudesta, joihin tätä asetusta sovelletaan 27 artiklan 2 kohdan mukaisesti, ei ole käytetty täysimääräisesti tariffikiintiötä, johon sovelletaan 9 artiklassa tarkoitettua viitemäärää koskevaa vaatimusta, toimijat voivat päättää vahvistaa viitemääränsä joko 9 artiklan 1 kohdan mukaisesti tai käyttämällä kahta edeltävää tariffikiintiökautta, joiden aikana tariffikiintiö on käytetty kokonaisuudessaan.

▼B

27 artikla

Voimaantulo ja soveltaminen

1. Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä .

2. Tätä asetusta sovelletaan tariffikiintiökausiin 1 päivästä tammikuuta 2021.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.









LIITE I

12 artiklassa tarkoitetun riippumattomuusilmoituksen malli

Ilmoituksen täyttöohjeet

1) Täyttäkää kohtaan A tiedot tariffikiintiöstä, jota riippumattomuusilmoitus koskee.

2) Rastittakaa kohdassa B asianomainen ruutu.

3) Ilmoittakaa kohdassa C toimijan nimi, EORI-numero, allekirjoituksen päivämäärä ja paikka sekä liittäkää siihen toimijan toimivaltaisen hallintotoimihenkilön (toimitusjohtajan) allekirjoitus.

A. KYSEINEN TARIFFIKIINTIÖ







Tariffikiintiön järjestysnumero CN-koodi(t) Tuotteen/tuotteiden alkuperä (1) ( 1 ) Täytettävä ainoastaan, jos tavaroiden alkuperä on pakollinen tieto todistushakemuksessa.

B. TOIMIJAN RIIPPUMATTOMUUS

Edellä mainitun tariffikiintiön järjestysnumeron hakija vakuuttaa seuraavaa:







1. Hakijalla ei ole delegoidun asetuksen (EU) 2020/760 11 artiklan mukaista yhteyttä muihin samaa tariffikiintiön järjestysnumeroa hakeviin oikeushenkilöihin tai luonnollisiin henkilöihin. Rastitetaan tapauksen mukaan. 2. Hakijalla on delegoidun asetuksen (EU) 2020/760 11 artiklan mukainen yhteys muihin samaa tariffikiintiön järjestysnumeroa hakeviin oikeushenkilöihin tai luonnollisiin henkilöihin. Hakija harjoittaa säännöllisesti huomattavaa taloudellista toimintaa suhteessa kolmansiin osapuoliin 11 artiklan 3 kohdan mukaisesti. Hakija on ilmoittanut luonnolliset henkilöt tai oikeushenkilöt, joihin sillä on yhteys, sähköisessä LORI-järjestelmässä 11 artiklan 4 kohdan mukaisesti. Rastitetaan tapauksen mukaan.

C. TOIMIJAN TIEDOT







Nimi EORI-numero Päiväys ja paikka Allekirjoitus Allekirjoittajan tehtävä yrityksessä









LIITE II

13 artiklassa tarkoitetun pakollisen ennakkorekisteröitymisen yhteydessä toimitettavat tiedot

Talouden toimijan EORI-numero

Talouden toimijan henkilöllisyys







► Yrityksen nimi ► Päätoimipaikan osoite: Kadun nimi ► Päätoimipaikan osoite: Talon numero ► Päätoimipaikan osoite: Postinumero ► Päätoimipaikan osoite: Paikkakunta ► Päätoimipaikan osoite: Maa ► Liiketoimipaikan osoite: Kadun nimi ► Liiketoimipaikan osoite: Talon numero ► Liiketoimipaikan osoite: Postinumero ► Liiketoimipaikan osoite: Paikkakunta ► Liiketoimipaikan osoite: Maa ► Puhelinnumero ► Sähköpostiosoite, jota käytetään yhteydenpidossa jäsenvaltioiden todistuksen myöntävien viranomaisten ja tulliviranomaisten kanssa ► Oikeudellinen asema ► Toimijan pääasiallinen taloudellinen toiminta

Todiste talouden toimijan huomattavasta taloudellisesta toiminnasta







► Ote kaupparekisteristä tai sovellettavan kansallisen lainsäädännön mukainen vastaava asiakirja ► Viimeisin tarkastettu tilinpäätös (jos sellainen on) ► Viimeisin tase ► Alv-todistus ► Muut asiakirjat, jotka ladataan todistuksen myöntävän viranomaisen selvennyspyyntöjen perusteella

Delegoidun asetuksen (EU) 2020/760 12 artiklan mukainen riippumattomuusilmoitus







■ Luettelo tariffikiintiöiden järjestysnumeroista ja niiden lyhyt kuvaus Valitkaa ”kyllä”, jos haette tariffikiintiötä, tai ”ei”, jos ette hae tariffikiintiötä. Riippumattomuusilmoitus liitetään mukaan, jos valitsitte ”kyllä” edellisessä sarakkeessa ► …

Viitemäärä

Ilmoittakaa viitemäärä seuraavissa tariffikiintiöissä:







■ Tariffikiintiön järjestysnumero Viitemäärä (kilogrammoina) Tariffikiintiökausi, jota viitemäärä koskee – Kauden alkamisajankohta Tariffikiintiökausi, jota viitemäärä koskee – Kauden päättymisajankohta ►

Yrityksen palveluksessa olevat henkilöt, joilla on valtuudet tehdä todistushakemus toimijan puolesta

Toimijan on toimitettava luettelo yrityksen palveluksessa olevista henkilöistä, joilla on valtuudet tehdä todistushakemus toimijan puolesta edellä lueteltujen tariffikiintiöiden osalta.







■ Sukunimi tai sukunimet Etunimi tai etunimet Syntymäaika Syntymäpaikka Henkilöllisyystodistus Henkilöllisyystodistuksen/ passin numero Valtuutuksen todistusasiakirjat ►

Talouden toimijan omistusrakenne







■ Omistuksen tyyppi (toimija valitsee oikean vaihtoehdon)

Jos omistaja (tai omistajat) on yritys:







■ Yrityksen EORI-numero (jos sellainen on) Yrityksen nimi Päätoimipaikan osoite: Kadun nimi Päätoimipaikan osoite: Talon numero Päätoimipaikan osoite: Postinumero Päätoimipaikan osoite: Paikkakunta Päätoimipaikan osoite: Maa Puhelinnumero Sähköpostiosoite Rooli toimijassa (esim. ainoa omistaja, kumppani, pääosakas (yli 25 % osakkeista tai määrävähemmistö) jne.) Kaupparekisteri ►

Jos omistaja (tai omistajat) on luonnollinen henkilö:







■ Sukunimi tai sukunimet Etunimi tai etunimet Syntymäaika Syntymäpaikka Henkilöllisyys todistus Henkilöllisyystodistuksen/passin numero Rooli toimijassa (esim. ainoa omistaja, kumppani, pääosakas (yli 25 % osakkeista tai määrävähemmistö) jne.) ►

Toimijan on toimitettava tietoja edellä lueteltuja tariffikiintiöitä hakevista oikeushenkilöistä, joilla on delegoidun asetuksen (EU) 2020/760 11 artiklan mukainen yhteys kyseiseen toimijaan.







■ Yrityksen EORI-numero Yrityksen nimi Päätoimipaikan osoite: Kadun nimi Päätoimipaikan osoite: Talon numero Päätoimipaikan osoite: Postinumero Päätoimipaikan osoite: Paikkakunta Päätoimipaikan osoite: Maa Puhelinnumero Sähköpostiosoite Oikeudellinen asema Yhteys ►

Toimijan on toimitettava tietoja edellä lueteltuja tariffikiintiöitä hakevista luonnollisista henkilöistä, joilla on delegoidun asetuksen (EU) 2020/760 11 artiklan mukainen yhteys kyseiseen toimijaan.







■ Sukunimi tai sukunimet Etunimi tai etunimet Syntymäaika Syntymäpaikka Henkilöllisyystodistus Henkilöllisyystodistuksen/passin numero Yhteys ►

Talouden toimijan hallintorakenne

Luetelkaa henkilöt, jotka toimivat hallintoneuvoston jäseninä / toimitusjohtajana / talousjohtajana (tapauksen mukaan) tai vastaavissa tehtävissä toimijan hallintorakenteessa. Varmistakaa, että seuraavan taulukon tiedot vastaavat todisteena huomattavasta taloudellisesta toiminnasta toimitetuissa asiakirjoissa esitettyjä tietoja. Mikäli taulukkoon täytetyt tiedot ovat virheellisiä tai puutteellisia, sovelletaan delegoidun asetuksen (EU) 2020/760 15 artiklassa säädettyjä seuraamuksia.







■ Sukunimi tai sukunimet Etunimi tai etunimet Syntymäaika Syntymäpaikka Henkilöllisyystodistus Henkilöllisyystodistuksen/passin numero Tehtävä yrityksessä ►

Rekisteröintihakemuksen tekemiseksi teidän on hyväksyttävä seuraavat lausumat:

1) Toimitetut tiedot pitävät paikkansa ja ovat täydelliset ja ajantasaiset. Olen tietoinen siitä, että mikäli toimitetut tiedot ovat virheellisiä, epätäydellisiä tai vanhentuneita, sovelletaan delegoidun asetuksen (EU) 2020/760 15 artiklassa säädettyjä seuraamuksia.

2) Suostun siihen, että tiedot julkistetaan komissiolle, tulliviranomaisille ja todistuksen myöntäville jäsenvaltioiden viranomaisille.

3) Mikäli oikeushenkilön rakenteessa tapahtuu muutoksia, sitoudun toimittamaan tätä koskevat päivitetyt tiedot ajoissa ja delegoidun asetuksen (EU) 2020/760 12 ja 13 artiklan mukaisesti.







■ Vahvistakaa, että hyväksytte edellä esitetyt kolme lausumaa: